ভাষা আন্দোলনকালে স্থানীয় মুসলিম লীগের নেতারা বিরোধীদলগুলোর উপর নির্যাতনের প্রকাশ্য নির্দেশ না দিলেও সরকারি গোয়েন্দা সংস্থা ও পুলিশ বিভাগ আন্দোলনকারীদের বিভিন্নভাবে হয়রানি করতো। প্রতিটি মিছিল ও সমাবেশে পুলিশ ও গোয়েন্দা বিভাগের তৎপরতা ছিল স্বাভাবিক ঘটনা। তারা নেতৃস্থানীয়দের উপর কড়া নজর রাখতো। ছাত্রনেতা সৈয়দ আব্দুস সোবহান ভাষা আন্দোলনে অংশ নেয়ার অপরাধে শেরপুর থেকে গ্রেফতার হন। এ ছাড়া খন্দকার মজিবুর রহমান, নিজাম উদ্দিন আহমদ, আহসান উল্লাহ প্রমুখকে গোয়েন্দা বাহিনীর লোকেরা অনেক জিজ্ঞাসাবাদের পর ছেড়ে দেয়। শহীদ মিনার নির্মাণ, শহীদ মিনারে পুষ্পঅর্পণ এবং সাংস্কৃতিক অনুষ্ঠানগুলোতেও গোয়েন্দা তৎপরতা অব্যাহত থাকে।